UTISCI UČENIKA S MOBILNOSTI U AJDOVŠČINI

Bila mi je izuzetna čast sudjelovati na 2. susretu u sklopu Erasmus + projekta pod nazivom „Eco step in Europe“ s temom „Eco places“. Bilo je to prekrasno šestodnevno putovanje. Tijekom tog putovanja bili smo smješteni u domu u Ajdovščini, zajedno s učenicima iz Rumunjske, Litve i Portugala. Prvoga dana obišli smo Ajdovščinu i upoznali samo mjesto.

Tijekom drugog dana, koji je bio prepun aktivnosti, upoznali smo se sa školskim sustavima svih zemlja, a mi iz Osnovne škole Bisag trudili smo se predstaviti svoj sustav. Posjetili smo i zgradu općine gdje nas je župan Tadej Beočanin upoznao s razvojem turizma i eko turizma u Vipavskoj dolini. Uslijedio je meni najljepši dio putovanja - posjet izvoru rijeke Hubelj.

Trećeg dana smo, kao i učenici iz drugih zemalja, predstavili ljepote našeg zavičaja, a zatim smo sudjelovali u odličnim radionicama gdje smo se još bolje upoznali i povezali – šivali smo, kuhali, prepoznavali biljke, radili čaj i balzame za ruke te učili o ponašanju eko turista. Naše večernje šetnje Ajdovščinom bile su prekrasne!

Četvrti dan otputovali smo na izlet u Idriju gdje smo obišli jedan od najvećih svjetskih rudnika žive, upoznali se s idrijskom čipkom, te postupkom dobivanja tekuće žive iz rude. Bio je to dan u kojem smo stvarno naučili svašta!

Peti dan posjetili smo Hižu mladih, hostel i centar za mlade. Osmišljavali smo reklamu za odabranu turističku destinaciju i odabranu skupinu turista. Svi smo se trudili biti jako kreativni i maštoviti. Poslije ručka otišli smo na planinu Goru odakle smo mogli vidjeti Vipavsku dolinu i more, a po povratku su nam učenici domaćini i njihovi roditelji pripremili oproštajnu večeru. Bila je to večer rastanka i suza.

Jako mi se svidjelo u Sloveniji. Ovo iskustvo ostavilo me bez daha. Uz nova znanja stekla sam i brojne prijatelje čijem se dolasku u Hrvatsku jakoveselim. Upoznala sam mnogo prijatelja iz Slovenije, Litve, Portugala i Rumunjske, proširila svoja znanja o turizmu, ekologiji i geografiji. Da mogu, sve bih ponovila i baš ništa ne bih mijenjala. Moji prijatelji iz škole bili su odlični i timski raspoloženi, a učitelji su se doista trudili pomoći nam na svakom koraku i učinili su nam ovo iskustvo prekrasnim.

Leona Margetić, 5. razred

Naša pustolovina započela je 26. svibnja putovanjem u Sloveniju. Kada smo stigli u Ajdovščinu, smjestili smo se u Dijaški dom Ajdovščina, a ostatak slobodnoga dana iskoristili smo za obilazak mjesta. Poslije smo večerali u obližnjem restoranu.

Drugi dan domaćini su nam pripremili lijepu dobrodošlicu u Osnovnoj školi Danila Lokarja. Bilo je plesa i pjevanja! Nakon dobrodošlice svaka zemlja predstavljala je svoj školski sustav. Posjetili smo župana Tadeja Beočanina koji nam je predstavio razvoj turizma u Vipavskoj dolini. Poslije smo obišli znamenitosti mjesta i izvor rijeke Hubelj.

Treći dan održali smo prezentacije o eko turističkim destinacijama. Nakon toga smo, podijeljeni u skupine, sudjelovali u različitim radionicama. Posjetili smo prekrasan školski vrt te radili čajeve, sirupe i balzame od biljaka iz vrta, šivali smo i kuhali tradicionalna jela. Radionice su bile jako zabavne.

Četvrti dan otputovali smo u gradić Idria gdje smo posjetili muzej, rudnik i talionicu žive.

Peti dan posjetili smo Hižo mladih, hostel i centar za mlade. Tamo smo osmišljavali reklame za zadane destinacije. Bilo nam je zabavno! Kasnije smo otišli u mjesto Otlica gdje nas je oduševio prekrasan pogled na Vipavsku dolinu i more. Kada smo se vratili, dočekali su nas roditelji učenika iz Slovenije sa brojnim specijalitetima. Završna svečana večera protekla je u lijepoj i ugodnoj  atmosferi. Na kraju smo se pozdravili sa svima. Bilo je puno suza jer smo se sprijateljili.

Meni je ovo putovanje u Sloveniju u sklopu projekta Erasmus+ pod nazivom “Eco step in Europe” bilo jako lijepo. Naučila sam mnogo toga o slovenskoj kulturi i upoznala sam puno novih prijatelja.

Helena Vučković, 8. razred

Od 26.05. do 31.05.2019. godine sudjelovala sam u Erasmus+ projektu mobilnosti u Sloveniju. Bilo je to prekrasno iskustvo. Upoznala sam nove prijatelje iz Slovenije, Rumunjske, Litve i Portugala. Saznala sam nešto o njihovim državama, školi, ali i njima samima.

Ukratko ću opisati što sam doživjela u pet dana, koliko je trajao projekt. U nedjelju prijepodne minibusom smo krenuli u Ajdovščinu, gdje se održavao drugi susret u sklopu Erasmus+ projekta. Smjestili smo se u Dijaški dom Ajdovščina. Bila sam u sobi s prijateljicama iz škole. Ostatak slobodnoga vremena iskoristili smo za obilazak mjesta i večeru.

Ajdovščina je malo mjesto, ali čisto i lijepo uređeno. Dojam nam je kvarila jedino kiša koja nas je pratila cijeli tjedan. U ponedjeljak smo imali organizirane različite aktivnosti. Učenici i učitelji Osnovne škole Danila Lokarja dočekali su nas mašući zastavicama svih država sudionica te priredbom dobrodošlice. Osjećala sam se posebno i važno. Potom smo krenuli u obilazak škole. Škola je velika i moderno uređena. Ima oko 700 učenika. Sve učionice moderno su opremljene, a imaju i veliku sportsku dvoranu. Slijedilo je predstavljanje školskog sustava svih država.

Nakon ručka u obližnjem restoranu posjetili smo župana koji nam je predstavio razvoj turizma u Vipavskoj dolini. Dobili smo Fructal sokiće po kojima je Slovenija poznata. Zatim smo išli na kraći izlet na izvor rijeke Hubelj te obišli znamenitosti grada Ajdovščine. Navečer su nam učenici OŠ Danila Lokarja priredili kratak zabavni program, a nakon toga družili smo se u Dijaškome domu.

U utorak smo održali prezentacije o svojem zavičaju. Moj tim i ja govorili smo o Varaždinskoj županiji. Zatim su nas podijelili u četiri skupine i sudjelovali smo u zanimljivim radionicama: šivanje, upoznavanje bilja sa slovenskih travnjaka, izrada sirupa, balzama i čajeva, te smo kuhali ručak koji smo svi zajedno pojeli. Meni je najbolji bio rižoto sa šparogama koji je pripremala naša skupina. U školi u Ajdvščini imaju predmet domaćinstvo na kojem uče šivati i kuhati. Mislim da je to baš odličan predmet na kojem se može naučiti puno korisnih stvari za život. Poslije ručka imali smo radionice i prezentacije „Can/Can´t do“ o ponašanju eko turista na različitim područjima, a na kraju dana šetali smo Ajdovščinom.

Srijeda je bila rezervirana za cjelodnevni izlet u Idriju. Tamo se nalazi drugi najveći rudnik žive na svijetu. Prošli smo kroz rudnik i vidjeli uvjete u kojima su rudari vadili živu. Stvarno im nije bilo lako. Nakon toga išli smo u lokalni muzej gdje smo vidjeli postupak izrade idrijske čipke. Ručali smo u lokalnom restoranu gdje su nam poslužena tradicionalna jela. Nakon ručka išli smo u talionicu žive i upoznali se s postupkom dobivanja tekuće žive.

Peti dan započeli smo s kreativnim radionicama u Hiži mladih gdje smo izrađivali plakat izmišljene turističke destinacije kojim bismo privukli turiste. Radili smo u skupinama, a najkreativnija skupina je pobijedila. Nakon ručka uputili smo se na planinu Gora s koje se pruža predivan pogled na cijelu Ajdovščinu čak do mora. Najljepši mi je bio pogled s „prozora“, odnosno rupe u stijeni kroz koju se pruža pogled na dolinu. Nakon šetnje dočekali su nas roditelji učenika iz slovenskog tima s punim stolom domaćih specijaliteta. Bili su odlični. Dan je završio svečanom večerom svih sudionika u hotelu. Družili smo se i zabavljali do kasnih sati. Kroz proteklih nekoliko dana upoznali smo se i zbližili, a sklopljena su i lijepa prijateljstva. Svima nam je bilo žao što se rastajemo. Neki su čak i zaplakali.

Bilo je to jedno zabavno, poučno, nezaboravno i neponovljivo iskustvo i zahvalna sam svima koji su mi omogućili da u njemu sudjelujem.

Lana Duh, 5. razred

Prije samoga polaska u Sloveniju svi smo bili jako uzbuđeni zato što smo jedva čekali da ova predivna avantura započne. Svi smo bili jako nestrpljivi do samog dolaska u Ajdovščinu. Kad smo stigli, raspakirali smo se i krenuli u razgledavanje grada. Prvu večer otišli smo u obližnji restoran na večeru.

Drugi dan započeo je prekrasnom dobrodošlicom i kratkim programom u Osnovnoj školi Danila Lokarja. Uslijedilo je razgledavanje, a potom i okupljanje u knjižnici gdje je svaka država prezentirala svoj školski sustav. Kasnije smo posjetili župana Ajdovščine, a dan smo završili odlaskom na izvor rijeke Hubelj.

Treći dan sudjelovali smo u raznim zanimljivim radionicama. U jednoj smo šivali torbica za mobitel, u drugoj smo kuhali, u trećoj izrađivali balzam, čaj i sirup, a u četvrtoj pronalazili imena biljaka pomoću lista i cvijeta. Imena biljaka bila su na latinskome i slovenskome. I sve što smo skuhali, pojeli smo za ručak.

Četvrti dan posjetili smo rudnik i talionicu žive. Tamo smo naučili da je u 500 godina rudnik žive u Ajdovščini bio drugi najveći rudnik žive na svijetu, dok je onaj najveći bio u Španjolskoj.

Peti smo dan bili u Kući mladih gdje je svaka skupina trebala osmisliti reklame kojima bi privukli turiste. Nakon tih reklama krenuli smo u selo Otlica iz kojega se pruža prekrasan pogled na Vipavsku dolinu gdje smo bili smješteni. Peti mi se dan najviše svidio zato što sam vidio Vipavsku dolinu iz druge perspektive.

I na kraju svega baš mi je bilo drago što sam mogao sudjelovati na putovanju u Sloveniju i, da mogu, opet bih to ponovio. Ovu avanturu u Sloveniji pamtit ću cijelog života. Zahvaljujem svima koji su mi to omogućili i pružili mi priliku za nova saznanja.

Lovro Ivančan, 7. razred